WB-slagspreuk laat Japan meeste gons | Netwerk24
WB-slagspreuk laat Japan meeste gons
02 Desember 2019 20:33
Michael Leitch, kaptein van Japan se rugbyspan (regs), troos 'n spanmaat nadat hulle in die kwarteindronde van die Wêreldbeker-toernooi teen Suid-Afrika verloor het. Foto: Getty Images
"Een Span", die slagspreuk van Japan se geskiedkundige veldtog in vanjaar se Wêreldbeker-rugbytoernooi, is aangewys as dié land se gonswoord vir 2019.
Die slagspreuk is gebruik in die lig van die groot gros spelers en lede in die afrigtingspan wat van ander lande kom en vir Japan speel.
Die gasheerspan, wat deur die Nieu-Seelander Jamie Joseph afgerig word, het spelers van sewe verskillende lande gehad.
Japan het die harte van miljoene mense regoor die wêreld gewen toe hy die eerste keer in die geskiedenis van die toernooi tot die kwarteindstryd deurgedring het en in die proses met spanne soos Skotland en Ierland afgereken het.
Japan het ook met Rusland en Samoa klaargespeel in sy ander groepwedstryde.
Joseph en die inspirerende kaptein, Michael Leitch, 'n Nieu-Seelander van geboorte, het deurgaans na die kosmopolitaanse samestelling van die span verwys as een van die kernredes waarom die span so goed vaar.
Van die ander nuwe gonswoorde op die uitgewer Jiyukokuminsha se lys, is: "Glimlaggende Aspoester" en "Shibuko", albei byname wat vir die vroue-gholfspeler Hinako Shibuno gegee is.
"Tapieroe", 'n werkwoord wat gebruik word vir iemand wat die land se gewilde vonkeltee-koeldrank drink, verskyn ook op dié lys. – Reuters